LEPPÄVIRRAN KUNTA

    Kunnanhallitus			                     Päivämäärä  24.1.2008  

Oikeusministeriö
Oikeushallinto-osasto
PL 25
00023 VALTIONEUVOSTO

LAUSUNTOPYYNTÖ KÄRÄJÄOIKEUSVERKOSTON KEHITTÄMISESTÄ	

Oikeusministeriö pyytää Leppävirran kunnan lausuntoa oikeusministeriön työryhmän mietinnöstä käräjäoikeusverkoston kehittäminen (työryhmän mietintö 2007/12). Käräjäoikeusverkoston kehittäminen on osa käräjäoikeuksien rakenneuudistusta. Suurempien käräjäoikeuksien muodostaminen on nähty edellytyksenä yhä useampien oikeuslaitosta koskevien tavoitteiden saavuttamiseksi. 

Oikeusministeriön työryhmä ehdottaa, että tulevaisuudessa olisi 25 käräjäoikeutta. Tuomiopiireistä 21:ssä olisi yli 100.000 asukasta ja yli kymmenen tuomaria. Työryhmä ehdottaa, että käräjäoikeuden toimipaikkoina olisivat 25 pääkansliaa, 5 sivukansliaa ja 30 istuntopaikkaa. Työryhmän ehdotuksen perusteella käräjäoikeuksissa tarvittava henkilöstömäärä vähenisi n. 90 henkilöllä vuoden 2006 tasosta 1769 henkilötyövuotta. 

Työryhmä on toimeksiantonsa mukaisesti arvioinut uudistuksesta aiheutuvia toimitilatarpeita ja todennut, että uudistus edellyttäisi useimmissa käräjäoikeuksissa lisätilojen rakentamista. Niissä käräjäoikeuksissa, joissa tarvitaan toimitilajärjestelyjä, ehdotus toteutettaisiin tuomiopiirimuutoksen jälkeen sitä mukaa, kun toimitilat järjestyvät. 

Työryhmän ehdotuksen mukaan Kuopion käräjäoikeuden pääkanslia sijaitsee Kuopiossa ja sivukanslia Iisalmessa. Nilsiän ja Suonenjoen sivukansliat lakkaavat, kun tarpeelliset toimitilamuutokset kolmen vuoden siirtymäajan jälkeen Kuopiossa on tehty. Varkauden sivukanslia toimisi voimassaolevan vuokrasopimuksen ajan vuoteen 2019 saakka. Iisalmen ja Varkauden pääkansliat muuttuisivat sivukanslioiksi.

Järjestely edellyttää lisätilojen rakentamista Kuopion käräjäoikeudelle. Järjestelyn edellyttämien lisätilojen hankinta kestää ainakin kolme vuotta. Uudistuksen yhteydessä esitetään kiinteistöjen kirjaamisasioiden siirtymistä maanmittauslaitokselle, joka vähentää asiakaskäyntejä käräjäoikeuksissa merkittävästi. 

Pyydettynä lausuntona Leppävirran kunnanhallitus esittää seuraavaa:

Leppävirran kunnanhallitus esittää pysyvän käräjäoikeuden kanslian ja istuntopaikan säilyttämistä Varkaudessa ja, että ennen päätöksentekoa selvitetään Varkauden käräjäoikeuden toiminnan jatkaminen itsenäisenä käräjäoikeutena. 

Käräjäoikeusverkostoa on mahdollista ja tarkoituksenmukaista kehittää tällä alueella siten, että Varkaudesta ja sen ympäristökunnista muodostetaan Keski-Savon käräjäoikeus eikä noudateta pakonomaisesti maakuntarajaa, joka ei saa muodostaa estettä toimivan käräjäoikeuden tuomiopiirin perustamiseen eikä heikentää kansalaisten oikeusturvan saatavuutta ja hankaloittaa sitä pitkillä välimatkoilla.

Varkauden kaupunki on vuonna 2004 rakennuttanut Varkauden oikeustalon, jossa käräjäoikeus on vuokralaisena ja ko. oikeustalosta on saatavissa tarpeellinen määrä lisätilaa käräjäoikeuden käyttöön. Tällöin vältytään myös yhteiskunnan kannalta tarpeettomalta lisärakentamiselta Kuopiossa ja Mikkelissä.

Toisena vaihtoehtona Leppävirran kunnanhallitus esittää, kuten Pohjois-Savon liiton maakuntahallitus, että Varkauden käräjäoikeus voidaan säilyttää itsenäisenä yksikkönä, kun siihen liitetään koko Itä-Suomen hovioikeuspiirin summaariset asiat. Vuonna 2006 niitä oli yhteensä 18 006, mikä vastaa toimikunnan mukaan 18 toimistosihteerin vuotuista työmäärää. Silloin oikeustalo tulisi kokonaan käräjäoikeuden käyttöön ja normaalit tuomioistuinpalvelut säilyisivät alueella.

LEPPÄVIRRAN KUNNANHALLITUS

Markku Tervahauta			Mauri Häkkinen
kunnanjohtaja			kunnansihteeri